Document ID: 32004D0562

ΑΠΌΦΑΣΗ αριθ. 198
της 23ης Μαρτίου 2004
σχετικά με την αντικατάσταση και την κατάργηση των υποδειγμάτων των εντύπων που είναι απαραίτητα για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72
(E 110, E 111, E 111 B, E 113, E 114, E 119, E 128 και E 128Β)
(Κείμενο που παρουσιάζει ενδιαφέρον για τον ΕΟΧ και τη συμφωνία ΕΕ - Ελβετίας)
(2004/562/ΕΚ)
Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
Έχοντας υπόψη:
το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (1), βάσει του οποίου είναι επιφορτισμένη για όλα τα διοικητικά θέματα που απορρέουν από τον κανονισμό (ΕΟΚ) αριθ. 1408/71 και τους μεταγενέστερους κανονισμούς,
το άρθρο 2 παράγραφος 1 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71 (2), σύμφωνα με το οποίο η Διοικητική Επιτροπή καθορίζει τα υποδείγματα των εγγράφων, τα οποία είναι απαραίτητα για την εφαρμογή των κανονισμών,
την απόφαση αριθ. 153, της 7ης Οκτωβρίου 1993, σχετικά με τα υποδείγματα των εντύπων, τα οποία είναι απαραίτητα για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (Ε 001, Ε 103 έως Ε 127) (3),
την απόφαση αριθ. 177, της 5ης Οκτωβρίου 1999, σχετικά με τα έντυπα, τα οποία είναι απαραίτητα για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (Ε 128 και Ε 128Β) (4),
την απόφαση αριθ. 179, της 18ης Απριλίου 2000, σχετικά με τα υποδείγματα των εντύπων, τα οποία είναι απαραίτητα για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (E 111, E 111 B, E 113 έως E 118 και E 125 έως E 127) (5),
την απόφαση αριθ. 187, της 27ης Ιουνίου 2002, σχετικά με τα υποδείγματα των εντύπων, τα οποία είναι απαραίτητα για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 (E 111 και Ε 111 Β) (6),
την απόφαση αριθ. 191, της 18ης Ιουνίου 2003, σχετικά με την αντικατάσταση των εντύπων Ε 111 και Ε 111B από την ευρωπαϊκή κάρτα ασφάλισης ασθενείας (7),
Εκτιμώντας τα ακόλουθα:
(1)
Τα έντυπα, τα οποία είναι απαραίτητα για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 πρέπει να προσαρμοσθούν ενόψει της προσχώρησης των δέκα νέων κρατών μελών στην Ευρωπαϊκή Ένωση την 1η Μαΐου 2004.
(2)
Από την 1η Ιουνίου 2004 τα έντυπα E 111 και E 111 B αντικαθίστανται από την ευρωπαϊκή κάρτα ασφάλισης ασθενείας, σύμφωνα με τις διαδικασίες, οι οποίες ορίζονται στην απόφαση αριθ. 191. Ωστόσο, τα έντυπα E 111 και E 111 B, τα οποία έχουν εκδοθεί πριν από την 1η Ιουνίου 2004, θα εξακολουθήσουν να ισχύουν έως τις 31 Δεκεμβρίου 2004, εκτός εάν αναφέρεται σε αυτά προγενέστερη ημερομηνία λήξης,
(3)
Εξάλλου, τα κράτη μέλη, τα οποία αναφέρονται στον κατάλογο, ο οποίος επισυνάπτεται στην απόφαση αριθ. 197, της 23ης Μαρτίου 2004, έχουν κάνει χρήση μεταβατικής περιόδου για την εισαγωγή της ευρωπαϊκής κάρτας ασφάλισης ασθενείας. Κατά συνέπεια, οι αρμόδιοι φορείς αυτών των κρατών μελών εξακολουθούν να εκδίδουν έως τις 31 Δεκεμβρίου 2005 έντυπα E 111 βάσει του υποδείγματος, το οποίο αναπαράγεται στο παράρτημα της παρούσας απόφασης.
(4)
Ο κανονισμός (ΕΚ) αριθ. 631/2004 τροποποίησε τον κανονισμό (ΕΟΚ) αριθ. 1408/71 κατά τρόπον ώστε, από την 1η Ιουνίου 2004, όλες οι κατηγορίες ασφαλισμένων να έχουν δικαίωμα για παροχές σε είδος, οι οποίες καθίστανται ιατρικά αναγκαίες κατά τη διάρκεια προσωρινής διαμονής σε άλλο κράτος μέλος. Κατά συνέπεια, τα έντυπα E 110, E 128 και E 128 B καθίστανται περιττά από την ημερομηνία αυτή. Από την ίδια επίσης ημερομηνία, το έντυπο E 119 αφορά αποκλειστικά σε παροχές σε χρήμα.
(5)
Δυνάμει του προαναφερθέντος κανονισμού, οι παράγραφοι 6 και 7 του άρθρου 17 του κανονισμού (ΕΟΚ) αριθ. 574/72 καταργούνται από την 1η Ιουνίου 2004. Κατά συνέπεια, πρέπει να καταργηθούν τα έντυπα E 113 και E 114.
(6)
Η συμφωνία για τον Ευρωπαϊκό Οικονομικό Χώρο (συμφωνία ΕΟΧ) της 2ας Μαΐου 1992, η οποία συμπληρώθηκε από το πρωτόκολλο της 17ης Μαρτίου 1993, παράρτημα VI, θέτει σε ισχύ τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 στον Ευρωπαϊκό Οικονομικό Χώρο.
(7)
Η Ευρωπαϊκή Κοινότητα και τα μέλη της και η Ελβετική Συνομοσπονδία υπέγραψαν συμφωνία για την ελεύθερη κυκλοφορία των προσώπων (συμφωνία της Ελβετίας), η οποία άρχισε να ισχύει την 1η Ιουνίου 2002. Το παράρτημα II της συμφωνίας αυτής θέτει σε ισχύ τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 στις σχέσεις μεταξύ της Ευρωπαϊκής Κοινότητας και των μελών της και της Ελβετικής Συνομοσπονδίας.
(8)
Για πρακτικούς λόγους πρέπει να χρησιμοποιούνται ταυτόσημα έντυπα στην Κοινότητα, στον Ευρωπαϊκό Οικονομικό Χώρο και στις σχέσεις μεταξύ της Κοινότητας και της Ελβετικής Συνομοσπονδίας,
ΑΠΟΦΑΣΙΖΕΙ:
1.
Το υπόδειγμα του εντύπου E 119, το οποίο αναπαράγεται στην απόφαση αριθ. 153, αντικαθίσταται από το υπόδειγμα του παραρτήματος της παρούσας απόφασης.
2.
Από την 1η Ιουνίου 2004 και έως τις 31 Δεκεμβρίου 2005, το υπόδειγμα του εντύπου E 111, το οποίο αναπαράγεται στην απόφαση αριθ. 187, αντικαθίσταται από το υπόδειγμα του παραρτήματος της παρούσας απόφασης. Ό,τι προβλέπεται σύμφωνα με την απόφαση αριθ. 190 για τα ορατά στοιχεία, τα οποία περιλαμβάνονται στην ευρωπαϊκή κάρτα και αφορούν στην περιγραφή, τις τιμές, το μήκος και τις παρατηρήσεις των πεδίων δεδομένων, εφαρμόζεται και στο υπόδειγμα του εντύπου Ε 111.
3.
Τα υποδείγματα των εντύπων E 113 και E 114, τα οποία αναπαράγονται στην απόφαση αριθ. 179, καταργούνται από την 1η Ιουνίου 2004.
4.
Το υπόδειγμα του εντύπου E 110, το οποίο αναπαράγεται στην απόφαση αριθ. 153, και τα υποδείγματα των εντύπων E 128 και E 128 B, τα οποία αναπαράγονται στην απόφαση αριθ. 177, καταργούνται από την 1η Ιουνίου 2004.
5.
Οι αρμόδιες αρχές των κρατών μελών θέτουν στη διάθεση των ενδιαφερομένων (δικαιούχων, φορέων κ.λπ.) τα έντυπα, τα οποία αντιστοιχούν στα υποδείγματα του παραρτήματος της παρούσας απόφασης.
6.
Όλα τα έντυπα είναι διαθέσιμα στις επίσημες γλώσσες της Κοινότητας. Τα υποδείγματα καταρτίζονται κατά τέτοιον τρόπο, ώστε οι διάφορες γλωσσικές αποδόσεις να έχουν απόλυτα ταυτόσημη δομή.
7.
Η παρούσα απόφαση θα δημοσιευθεί στην Επίσημη Εφημερίδα της Ευρωπαϊκής Ένωσης. Θα ισχύει από την 1η Ιουνίου 2004.

Labels: 12
9
0